આપણે રસ્તા પરથી પસાર થતા હોઇએ અને ત્યારે જ કોઇ પ્રજ્ઞાચક્ષુને રસ્તો ક્રોસ કરાવતું હોય તો તે જોઇને આપણાથી અજાણપણે બોલી જવાશે કે ભલે લોકો કહેતાં કે કળિયુગ આવી ગયો છે, પરંતુ માનવતા હજુ મરી પરવારી નથી. આવી જ માનવતાની મહેર આજકાલ પાલનપુરમાં જોવા મળી રહી છે. પાલનપુરમાં આવેલી જી. ડી. મોદી કૉલેજ, અરોમા ચોકડી નજીક એક દીવાલ છે. ત્યાંથી પસાર થતી વેળાએ દીવાલ પરનું લખાણ વાંચવા લોકો ઉત્સુક બની જાય છે. આ દીવાલ પર લખવામાં આવ્યું છે માનવતાની દીવાલ. તમારી પાસે જે વધારે છે તે અહીં મૂકી જાઓ ને તમારે જે જરૂરતનું છે તે લઇ જાઓ. માનવતા એ જ સૌથી મોટો ધર્મ છે.